รัฐบาลไทย-ข่าวทำเนียบรัฐบาล-เกษตรฯ ถอดบทเรียนความสำเร็จการควบคุมคุณภาพทุเรียนภาคตะวันออก “จันทบุรีโมเดล”
วันศุกร์ที่ 21 กรกฎาคม 2566
เกษตรฯ ถอดบทเรียนความสําเร็จการควบคุมคุณภาพทุเรียนภาคตะวันออก “จันทบุรีโมเดล”
เกษตรฯ ถอดบทเรียนความสําเร็จการควบคุมคุณภาพทุเรียนภาคตะวันออก “จันทบุรีโมเดล”
เกษตรฯ ถอดบทเรียนความสําเร็จการควบคุมคุณภาพทุเรียนภาคตะวันออก “จันทบุรีโมเดล”
นายสุรเดช สมิเปรม รองปลัดกระทรวงเกษตรและสหกรณ์ ได้รับมอบหมายจากนายประยูร อินสกุล ปลัดกระทรวงเกษตรและสหกรณ์ เป็นประธานการประชุมถอดบทเรียนการดําเนินงานควบคุมคุณภาพทุเรียนในระดับพื้นที่ภาคตะวันออก ร่วมกับนายมนต์สิทธิ์ ไพศาลธนวัฒน์ ผู้ว่าราชการจังหวัดจันทบุรี พร้อมร่วมแลกเปลี่ยนประเด็นปัญหาอุปสรรค ข้อจํากัดสําคัญและเสนอแนวทางแก้ไขในการดําเนินงานหน่วยงานในระดับพื้นที่ภาคตะวันออก (จังหวัดจันทบุรี ระยอง และตราด) โดยมี เกษตรและสหกรณ์จังหวัดจันทบุรี เกษตรและสหกรณ์จังหวัดระยอง เกษตรและสหกรณ์จังหวัดตราด เกษตรจังหวัดจันทบุรี หน่วยงานในสังกัดกระทรวงเกษตรฯ ภาคเอกชน อาทิ นายกสมาคมทุเรียนไทย สมาคมธุรกิจเกษตรไทย-จีน (TDA) สมาคมผู้ค้าและผู้ส่งออกผลไม้ไทย สมาคมการค้ายุคใหม่ (MAFTA) สมาคมผู้ผลิตทุเรียนไทย สมาพันธุ์ชาวสวนทุเรียนไทย และนายกสมาคมผู้ประกอบการส่งออกทุเรียน-มังคุด เข้าร่วม ณ ห้องประชุมตากสิน ศาลากลางจังหวัดจันทบุรี จังหวัดจันทบุรี
รองปลัดกระทรวงเกษตรและสหกรณ์ กล่าวว่า จากการขับเคลื่อนการดําเนินงานของคณะทํางานแก้ไขปัญหาทุเรียนด้อยคุณภาพและการสวมสิทธิ์ใช้ใบรับรองการปฏิบัติทางการเกษตรที่ดี (GAP) ของเกษตรกรเพื่อการส่งออกทุเรียนของประเทศไทยที่ผ่านมานับว่าประสบความสําเร็จ โดยเฉพาะในพื้นที่ภาคตะวันออก ดังนั้น จึงเห็นควรให้ร่วมกันในการถอดบทเรียนความสําเร็จทุเรียนภาคตะวันออก เพื่อยกระดับจัดระบบการผลิตทุเรียนคุณภาพให้เข้มข้นยิ่งขึ้นและใช้เป็นโมเดลในการทํางานควบคุมคุณภาพทุเรียนต่อไป พร้อมทั้งบูรณาการทํางานร่วมกันในการแก้ไขปัญหาเพื่อไม่ให้เกิดขึ้นซ้ํา ซึ่งปัจจัยที่มีผลต่อความสําเร็จในการปฏิบัติงานที่ผ่านมา พบว่า หน่วยงานได้บูรณาการความร่วมมือกันทั้งเกษตรกร ผู้ประกอบการโรงคัดบรรจุ (ล้ง) มือตัด และมหาวิทยาลัยในจังหวัด โดยมีเป้าหมายร่วมกันที่จะยกระดับคุณภาพทุเรียนของภาคตะวันออก และจังหวัดจันทบุรี ให้มีมาตรฐานเป็นที่ยอมรับของผู้บริโภคทั้งในประเทศและต่างประเทศ รวมถึงการสร้างการรับรู้และความเข้าใจในขั้นตอนการปฏิบัติงาน เนื่องจากเป็นการทํางานในรูปแบบของคณะทํางาน มีการบูรณาการของทุกภาคส่วน และการดําเนินการจะไม่เป็นหน้าที่ของหน่วยงานใดหน่วยงานหนึ่ง แต่ในคณะทํางานจะมีหน่วยงานหลักเป็นผู้รับผิดชอบ ตลอดจนความทุ่มเทและเสียสละของเจ้าหน้าที่ผู้ปฏิบัติงานในทุกจุดบริการ และทุกคณะทํางาน
“รัฐมนตรีว่าการกระทรวงเกษตรและสหกรณ์ (ดร.เฉลิมชัย ศรีอ่อน) และปลัดกระทรวงเกษตรและสหกรณ์ ได้ให้ความสําคัญในการควบคุมกระบวนการผลิตทุเรียนให้มีคุณภาพได้ตามมาตรฐานของประเทศคู่ค้า และแก้ไขปัญหาทุเรียนด้อยคุณภาพออกสู่ตลาด โดยขอขอบคุณผู้ว่าราชการจังหวัดจันทบุรี และขอชื่นชมการทํางานของทุกภาคส่วนที่ได้ร่วมมือกันดําเนินการจนประสบความสําเร็จเป็นอย่างดี ทําให้ทุเรียนภาคตะวันออกเป็นต้นแบบของทั้งประเทศ สร้างรายได้ให้กับเกษตรกรไทย ซึ่งขณะนี้มูลค่าการส่งออกทุเรียนสดจากไทยไปจีน สะสมตั้งแต่ 1 ม.ค.66 – 13 ก.ค.66 รวมการส่งออก 45,775 ชิปเมนต์ ปริมาณ 765,985.95 ตัน มูลค่า 99,390.68 ล้านบาท และตั้งเป้าให้ถึง 2 แสนล้านบาทภายในปี 2566 นี้ ทั้งนี้ เชื่อมั่นว่าทุเรียนภาคตะวันออก เป็นทุเรียนมีคุณภาพ ปลอดภัย ได้มาตรฐานส่งออก มีศักยภาพสามารถแข่งขันในตลาดจีนรวมไปถึงตลาดทั่วโลกได้ สร้างความเชื่อมั่นให้กับประเทศคู่ค้าและผู้บริโภค พร้อมทั้งมอบหมายให้ที่ประชุมศึกษาแนวทางการจัดทําแอปพลิเคชันมาใช้ควบคุมการผลิตทุเรียน โดยพิจารณาถึงกฎหมาย ระเบียบอย่างรอบคอบ” รองปลัดฯ สุรเดช กล่าว
สําหรับการดําเนินการควบคุมคุณภาพผลผลิตทุเรียนภาคตะวันออก “จันทบุรีโมเดล” ประกอบด้วย 5 ขั้นตอน ดังนี้ 1. การเตรียมความพร้อมในระดับจังหวัดและส่วนกลาง 1.1) ระดับจังหวัด ประชุมหารือและบูรณาการทํางานร่วมกัน ระหว่าง จังหวัดจันทบุรี สํานักงานเกษตรและสหกรณ์จังหวัดจันทบุรี สํานักวิจัยและพัฒนาการเกษตรเขตที่ 6 และสํานักงานเกษตรจังหวัดจันทบุรี เพื่อวางแผนและกําหนดมาตรการที่จะมาใช้ในพื้นที่ โดยมีประกาศจังหวัดจันทบุรี อาทิ เรื่องกําหนดวันเก็บเกี่ยวทุเรียนและวันเริ่มต้นเข้าสู่ฤดูกาลทุเรียนของจังหวัดจันทบุรี ในฤดูกาลผลิต ปี พ.ศ. 2566 เรื่องกําหนดเปอร์เซ็นต์น้ําหนักแห้งในเนื้อทุเรียน เรื่องขอความร่วมมือปฏิบัติตามมาตรการตรวจก่อนตัดของจังหวัดจันทบุรี เรื่องการขึ้นทะเบียนนักคัดนักตัดทุเรียน และแต่งตั้งคณะทํางานและชุดปฏิบัติการเฉพาะกิจตรวจก่อนตัด (ตรวจเปอร์เซ็นต์น้ําหนักแห้งในเนื้อทุเรียนก่อนตัด) ตลอดจน แต่งตั้งคณะอํานวยการและคณะทํางานตรวจสอบคุณภาพทุเรียนในโรงคัดบรรจุผลไม้ทั้งเปลือกพื้นที่จังหวัดจันทบุรี ระยอง ตราด และเจ้าหน้าที่ปฏิบัติงานร่วมกับคณะทํางานและชุดปฏิบัติการเฉพาะกิจตรวจก่อนตัด (ตรวจเปอร์เซ็นต์น้ําหนักแห้งในเนื้อทุเรียนก่อนตัด) ในฤดูกาลผลิต ปี พ.ศ. 2566 1.2) ส่วนกลาง ระดับกระทรวง แต่งตั้งคณะทํางานแก้ไขปัญหาทุเรียนด้อยคุณภาพฯ ระดับกรม กรมวิชาการเกษตร ออกคําสั่ง/ประกาศ เพื่อให้ผู้ปฏิบัติงาน ปฏิบัติงานได้อย่างถูกต้องเป็นไปในทิศทางเดียวกัน 2. กําหนดมาตรการ 4 มาตรการ ประกอบด้วย 2.1 มาตรการควบคุมคุณภาพผลผลิตที่แหล่งผลิต (สวน) 2.2 การขึ้นทะเบียนนักคัดนักตัดทุเรียน 2.3 มาตรการควบคุมคุณภาพผลผลิตตลาดส่งออก (โรงคัดบรรจุ) และ 2.4 มาตรการควบคุมคุณภาพผลผลิตตลาดในประเทศ (ค้าส่ง-ค้าปลีก) 3. ประชาสัมพันธ์ สร้างการรับรู้ให้เกษตรกร ผู้ประกอบการโรงคัดบรรจุ และบุคคลทั่วไป 4. จัดประชุมอบรมผู้เกี่ยวข้อง ประชุมเจ้าหน้าที่ คณะทํางาน และผู้ประกอบการโรงคัดบรรจุ พัฒนาทักษะ Q.C โรงคัดบรรจุ และนักคัดนักตัด และ 5. ติดตาม ประเมินผลการปฏิบัติงาน ตั้งศูนย์ปฏิบัติการเฝ้าระวังและควบคุมคุณภาพป้องกันปัญหาผลผลิตทุเรียน และมังคุด (War Room) เพื่อประเมินผลการปฏิบัติงาน และรายงานสถานการณ์ ตลอดจนการแก้ไขปัญหา อุปสรรคที่เกิดขึ้นระหว่างการปฏิบัติงานควบคุมคุณภาพทุเรียน และลงพื้นที่ติดตามการดําเนินงาน